részlet

Budapest, 2023

© Dombóvári István, 2022
© Jaffa Kiadó, 2022

Borítóterv: Németh Károly, Relatív
Szerkesztő: Ábrahám Ádám
Olvasószerkesztő: Mörk Leonóra
Felelős szerkesztő Schultz Judit
Felelős kiadó: Jaffa Kiadó

ISBN 978 963 475 758 0
Jaffa Kiadó • www.jaffa.hu

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Feleségemnek
és kisfiamnak

Fecó

– Hú, ez jó volt! – sóhajtott Fecó.

Talán élete legjobb szeretkezése volt. Bár igaz, azért összesen nem állt mögötte annyi, hogy ilyen messzemenő következtetést levonhasson belőle. De mindegy is, nem kell állandóan az adatokon lovagolni.

Sokkal jobb, ha rajtad lovagolnak.

Csak nézte a mellkasán fekvő gyönyörű, pihegő lányt, és elgondolkodott. Hogy jött ez össze egyáltalán? Erika szép, okos, csinos, tanult nő, tényleg szó szerint bárkit megkaphatna, erre éppen őt választja! Most őszintén, mekkora volt erre az esély?

De ez is milyen már, hogy ahelyett hogy örülnél, matekozol, számítgatsz, latolgatod az esélyeket!

Összejött, sikerült, és kész! Meg különben is, nem mindegy már?

Sikerült, összejött. Ez a csaj az ő párja. Sőt, annál is több, hiszen összeházasodtak. Ő bizony a felesége. És ez azért nem semmi!

Azért ez vitathatatlanul jó érzés. Azt mondják, a jót könnyű megszokni, de azért mégis van abban valami kaján perverzség, hogy időnként megállunk, és elkezdünk örömködni csak úgy, magunknak, hogy na lám, összejött, sőt nemcsak hogy összejött, hanem még mindig itt van, és még mindig összejön!

Önmagában a házasság erre nem garancia.

Fecó nem tartotta valami sokra magát, pedig nem volt vele semmi gond. A szó legnemesebb értelmében véve átlagos pasinak számított. Átlagos meló, átlagos kinézet, átlagos ambíciók. Megvolt az átlagosan bérelt átlagos helye egy átlagos világban. És azért ez manapság jóval több, mint a semmi. És a maga módján Fecó elégedett is volt, csak persze folyamatosan ott munkált benne a kisördög, az a bizonyos rossz, kételkedő kisördög, aki bár ismerte az érdemeit és az erényeit, mégis folyamatosan fenntartotta benne a kételyt, hogy mi lesz, ha ő egyszer majd nem lesz elég ennek a csajnak.

Most itt ez a lány, itt fekszik a mellkasán, őt szereti, de mi van, ha holnap már máshogy lesz, hiszen rengeteg pasi él ám a világon. Rengeteg jó pasi. Helyesebbek, csinosabbak, magasabbak, gazdagabbak, ambiciózusabbak, sőt, legyünk őszinték, szinte az összes pasi ilyen.

Fecó ilyenkor utálta magát a legjobban. Itt áll, pontosabban most éppen fekszik, a világ tetején, egy csodálatos nő férjeként, és erre mit csinál?

Nyavalyog. Megint csak nyavalyog. Még befelé, magában, egy elélvezés után is csak nyavalyog.

Ez az a nyavalygás, amit nemcsak az összes eddigi nője utált benne, hanem még a saját anyja is, és minden bizonnyal azok az ismerősei is, akik eddig nem mondták, mert nem akarták megbántani.

Soha nem érezte egyszerűnek a felnőtté válást, holott tényleg annyi mindenen túljutott már. Vajon mikor ér már véget ez az örökös kételkedés? Mikor lesz végre legalább alapszinten annyira elégedett önmagával, hogy elfogadja, a felesége őt választotta? Annyi boldog pillanat juthatna neki még, de ahogy elkezdi élvezni az életet és a pillanatokat, mindig jön ez a fura, torokszorító érzés, ez a folyamatos kételkedés önmagában.

Most viszont legalább egy kicsit abba kéne hagyni az önutálatot, mert Erika elkezdett ébredezni. Már szinte mindent megbeszéltek egymással, de azért jobb, hogyha ezeket az érzéseket ő sem ismeri – gondolta Fecó.

– Hát jó reggelt! Mi van, szivi, belealudtál? Annyira jó voltam? Ne tagadd, mondjad nyugodtan! Elbírom a dicséretet, ezen a mellkason jut még hely kitüntetéseknek bőven!

– Jaj, dehogy aludtam el, csak egy kicsit elbóbiskoltam! És egyébként igen, tényleg nagyon jó volt! Fantasztikus vagy!

– Csak fantasztikus? Ennyi? Semmi részletezés, semmi szuperlatívuszok?

– De, de, igazi férfiállat vagy! Soha még csak megközelítőleg sem volt ennyire jó, nem ismerek senkit, akivel valaha lehetett ennyire jó! Ha létezne ilyen értékelőskála, azon sem tudnám ábrázolni, mennyire jó volt!

– Jó, jó azért nem kell túltolni, nem kell gúnyolódni! Tudod, hogy ez nekem fontos. A szavak bánthatnak ám.

– Tudom, tudom, Macikám, nem kell megsértődni, te akartad, hogy méltassam a hihetetlen, tesztoszterondús bika mivoltodat! Erre megpróbálom, és neked ez se tetszik. Hát mi van veled?

– Minden oké, minden oké, nyugi! Csak tudod, a magamfajta egyszerű, átlagos pasinak még mindig olyan nehéz feldolgozni, hogy egy ilyen fantasztikus nő a felesége már több mint két éve.

– Ennek a fantasztikus nőnek pedig egy fantasztikus pasi a férje már több mint két éve! Látod, ennyi az egész. Nagyon szívesen elmondom ám neked ezt akár mindennap, ha akarod. Tudom, hogy számít, tudom, hogy neked mennyire fontos. Ez a leggyengébb pontod, te rosszaság, az önbizalomhiány!

– Ez nem igaz. Semmi baj nincs az önbizalmammal, sziklaszilárd alapokon nyugszik. Tisztában vagyok az értékeimmel és a képességeimmel és a kvalitásommal.

– Haha, ez kajakra úgy hangzik, mint hogyha a fejedre esett volna valami motivációstréning-könyv! De akárhányszor is bizonygatom neked, hogy így szeretlek pont, ahogy vagy, mintha még mindig nem hinnéd el.

– Oké, oké, elhiszek mindent! Én vagyok számodra a tökéletes férfi. Egy az utunk, lelki társak vagyunk, és az ágyban is megtaláltuk egymást. Ez annyira szép, hogy szinte nehéz elhinni. De most őszintén, tényleg soha nem kívánsz meg egyetlen férfit sem rajtam kívül?

– Egek! Micsoda kérdés ez? Persze hogy nem! Egyrészt hűséges típus vagyok, és ezt pontosan tudod. Másrészt pedig tényleg megkapok tőled mindent, amit egy nő egy férfitól csak megkaphat. Mégis, mit mondjak még, hogy elhidd? Meddig bizonygassam? Komolyan, néha annyira fárasztó tudsz lenni!

– Jaj, te meg ne legyél már ilyen szigorú! De most tényleg, csak játszásiból. Komolyan nem lesz belőle semmi baj. Megmondanád, hogyha lenne egy olyan férfi, aki bejönne neked? Akivel akár egy éjszakát eltöltenél úgy, hogy én nem tudom meg? Hm? Aki iránt olyan hihetetlen szexuális vágy ébredne benned, amivel nem élhetsz anélkül, hogy be ne teljesüljön, még ha a hűséged is az ár?

– Jézusom, kezdem érteni! A Marcsi ugyanezt mesélte. A pasija, amikor szeretett volna már egy másik csajjal szexelni, elkezdte faggatni őt, nem akar-e esetleg egy másik férfival lefeküdni. Mondd meg őszintén, erről van szó? Csak terelsz itt összevissza?

– Dehogyis, szívem! Jézusom, dehogyis! Csak hülyülök, mondtam is az előbb. De tényleg, komolyan, nem lesz belőle semmi baj! Nincs valaki, aki tényleg bejönne neked, csak nem mered nekem elmondani?

– Figyelj, kezdesz nagyon felmérgesíteni! Elmondom még egyszer: persze hogy nincs! Te vagy a férjem, hűséget fogadtunk egymásnak, én veled érzem jól magam. Egyáltalán senkivel sem szeretnék lefeküdni, sem egyszer, sem többször, érted? Adjam írásba?

– De ha esetleg így is lenne, nincs ebben semmi. Ösztönlények vagyunk. Férfiak és nők. Az van bekódolva a génjeinkbe, hogy szórjuk a magot, és befogadjuk az új sejteket. Ez az egész az evolúcióról szól, nem rólunk. Mi csak a részei vagyunk ennek az egésznek.

– Figyelj, ez amúgy tök jó este volt, tök jól is végződhetett volna, és erre komolyan képes vagy így elrontani? Ha te kételkedsz magadban, akkor miért engem nyaggatsz ilyen hülyeségekkel?

– És ha azt mondanám neked, hogy egyetlen különleges alkalommal engedélyezném neked, hogy lefeküdj valakivel, akivel istenigazából szeretnél, akiért szétéget a vágy, akkor kit mondanál? De őszintén!

– Hányszor ismételjem, hogy senkit! És most már kezd idegesíteni a hülyeséged. Miért kell minden estét tönkretenni a baromságaiddal?

– Jó, figyelj csak, akkor elkezdem én! Ha megegyezünk, hogy a közös életünk során egyetlenegy emberrel a másik megbántása nélkül lefekhetünk, akkor az legyen egy világsztár, de egy igazi világsztár! Akivel, lássuk be, szinte zéró az esélye, hogy valaha összefutunk. Tudod, milyenek ezek az emberek! Egy másik világban élnek, elkülönülve az egyszerű földi halandóktól, mindegyiket testőrhadsereg védi, erődítményekben laknak. Úgysem találkozunk velük soha. Csak tényleg játékból mondj egy nevet. Na, mondj egy nevet!

– Fú, de nagyon elegem van!

– Jó, akkor elkezdem én, csak hogy lásd, hogy mennyire komoly ez a játék. Ha megbeszéljük, hogy életünk során a hűségeskünk megsértése nélkül és egymás megbántása nélkül egy világsztárral lefekhetünk a másik jóváhagyásával, akkor én Emily Sharpot választanám.

– Tudhattam volna! Mindig majd kiugrik a szemed, amikor az a csaj játszik valamelyik filmben. De azt nem gondoltam, hogy szívesen megdugnád.

– Na ez az, kezdesz ráérezni! Ez csak egy játék! Ki lenne az, akivel eltöltenél egy fülledt éjszakát? Egy igazi világsztár, akire mindenki pályázik, de az emberiség 99,9 százaléka azt az esélyt sem kapja meg az életben, hogy egyáltalán egy levegőt szívhasson vele!

– Jól van, te akartad. Én Steve Coxszal feküdnék le!

– Azzal a kivénhedt rocksztárral? Most komolyan, bármelyik világsztárt választhatnád, és neked az a papa kell?

– Na látod, még játszani se lehet veled! Belerángattál a baromságaidba, belemegyek az idióta játékodba, erre kritizálod a döntésemet, beleszólsz, kigúnyolsz! Esküszöm, a világon senkit nem ismerek, aki képes ennyire felidegesíteni, mint te!

– Na végre, valamiben tényleg én vagyok a legjobb! Jaj, Erika, ne sértődj már meg, tudod, hogy csak hülyültem! Tudod, hogy te vagy az egyetlen nő számomra a világon, és ez mindig is így lesz!

– Ja, persze, meg az az Emily! Csak tudnám, mit eszel azon a piszkafa, gebe nőn!

– Semmit! Tényleg semmit! Én rajtad eszek mindent. Nekem az tetszik, amilyen te vagy. Aki te vagy. Mondd, mi lenne, ha elfelejtenénk ezt az egész baromságot, és hozzáfognánk egy második menethez?

– Hát nem állítom, hogy sikerült meghoznod a kedvemet hozzá. Ha valaha pályamódosításon gondolkodnál, könyörgök, szexuálterapeuta semmiképpen ne legyél! Nem érdemlik meg az emberek.

– Na, ne durcizz már! Tudod, hogy szeretlek. Csak téged szeretlek az egész világon.

– Ha igazán szeretsz, akkor most befogod a szád, és hagysz aludni.

Tartalom

Fecó

4 évvel később

Ákos

Gábor

Iván

A chat

Erika

A fordulat

A Fajdkakas

Egy igazán hosszú éjszaka

Egy hónap múlva

A kórházban

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Kalam – SIL Open Font License
Noto Serif – Apache License 2.0
Zilla Slab – SIL Open Font License